Nariadenie Komisie (ES) č. 2293/1999
zo 14. októbra 1999,
ktorým sa predlžujú dočasné povolenia určitých prídavných látok v krmivách
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 o prídavných látkach v krmivách [1], naposledy zmenenú a doplnenú nariadením Komisie (ES) č. 1636/1999 [2], a najmä na jej článok 3,
(1) keďže článok 9e ods. 1 smernice 70/524/EHS stanovuje, že nové prídavné látky alebo nové používanie prídavných látok možno dočasne povoliť, ak ich prípustný obsah v krmivách neovplyvňuje nepriaznivo zdravie ľudí alebo zvierat alebo životné prostredie, ani neuškodí spotrebiteľovi zmenou vlastností živočíšnych produktov, ak ich prítomnosť v krmivách možno kontrolovať, a je odôvodnené predpokladať so zreteľom na dostupné výsledky, že priaznivo ovplyvňujú vlastnosti krmív alebo živočíšnu produkciu po zapracovaní do týchto krmív;
(2) keďže smernica 70/524/EHS stanovuje, že dočasné povolenia sa poskytujú na úrovni spoločenstva od 1. októbra 1999 na obdobie, ktoré nesmie presiahnuť 4 roky; keďže prídavné látky alebo používanie prídavných látok dočasne povolených po prvý raz medzi 1. aprílom 1998 a 30. septembrom 1999 podliehajú dočasným povoleniam na vnútroštátnej úrovni do 30. septembra 1999; keďže je primerané predĺžiť uvedené dočasné povolenia;
(3) keďže Komisia sa o dočasnom povolení enzýmov a mikroorganizmov zahrnutých do prílohy k tomuto nariadeniu radila s Vedeckým výborom pre výživu zvierat; keďže výbor doručil svoje stanovisko s osobitným zreteľom na bezpečnosť týchto prídavných látok;
(4) keďže opatrenia stanovené v tomto nariadení sú v súlade so stanoviskom Stáleho výboru pre krmivá,
PRIJALA TOTO NARIADENIE:
Článok 1
Prídavné látky uvedené v prílohe k tomuto nariadeniu sú povolené v súlade so smernicou 70/524/EHS za podmienok ustanovených v tejto prílohe.
Článok 2
Toto nariadenie nadobúda účinnosť 1. októbra 1999.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 14. októbra 1999